<classify> SERIKALI mkoani Lindi imeitaka kampuni ya Overseas Infrastructure Alliance isimamishwe kujenga mradi wa maji wa Ngapa uliogharimu Sh bilioni 13, baada ya kutokamilisha mapema licha ya kukubaliana ukamilike mwaka 2015.Naibu Waziri wa Maji na Umwagiliaji, Jumaa Aweso ametoa msimamo huo wakati akikagua mradi kwenye kata ya Ngapa mjini Lindi akiwa na viongozi wa serikali mkoa, wilaya na wataalamu.Amesema mradi huo ulitembelewa na viongozi, mawaziri, makatibu wa Wizara ya Maji na Rais John Magufuli kwa nyakati tofauti tofauti na wote waliacha maagizo, lakini hayajatekelezwa.Sioni sababu kwa nini mradi haujakamilika. Ni uzembe wa mkandarasi. Nitaenda Dodoma kuzungumza na viongozi kuchukua hatua kwa mkandarasi anayetesa wananchi wakati serikali inawaondolea tatizo la maji, amesema Aweso.Mhandisi Mshauri mkazi wa kampuni ya G.K.W kutoka Ujerumani, Audax Rweyemamu amesema kampuni iliishauri Wizara ya Maji na Umwagiliaji mara mbili kuwa mkandarasi huyo asimamishwe kazi kwa kuchelewesha mradi.Amesema tatizo ni fedha zinazoletwa na mfadhili kwa ajili ya mradi huo haziufikii mradi huo hivyo kushindwa kutekelezwa na kusimama.Amesema mpaka sasa ni asilimia 90 ya mradi ilishakamilika kwa hiyo bado asilimia 10. Tangu Rais Magufuli atoe maagizo mradi huo ukamilike sasa ni mwaka mmoja haujaisha.  <topic>: kitaifa 